recursal/SuperWikiNEXT-32B huggingface dataset:
**Miljardööri** on henkilö, jonka omaisuuden arvo on vähintään yksi miljardi (tuhat miljoonaa) jossain rahayksikössä.

Miljardöörejä
-------------

Forbes-lehti julkaisee vuosittain luettelon maailman rikkaimmista ihmisistä. Miljardöörien omaisuus koostuu yleensä valtaosaltaan pörssiosakkeiden yhteisarvosta listan julkaisuhetkellä eikä esimerkiksi pankkitilillä olevasta rahasta.

Forbes listasi miljardöörejä ensimmäisen kerran vuonna 1986, jolloin heitä oli 140. Vuonna 2007 oli Forbesin listalla jo 946 miljardööriä, joiden yhteenlaskettu omaisuus oli 3,5 biljoonaa Yhdysvaltain dollaria. Miljardöörien keski-ikä vuonna 2007 oli 62 vuotta.

Vuonna 2024 maailmassa oli 2 781 dollarimiljardööriä. Heidän keski-ikänsä on 66. Alle kolmikymmenvuotiaita dollarimiljardöörejä on maailmassa 14. Heistä yksikään ei ole rikastunut omilla ansioillaan, vaan he ovat perineet vaurautensa.

Kaikkien aikojen ensimmäinen dollarimiljardööri oli John D. Rockefeller.*lähde?*

Suomessa on Forbesin mukaan vuonna 2019 yhteensä kuusi miljardööriä dollareissa laskettuna: Antti Herlin, Mika Anttonen, Antti Aarnio-Wihuri, Ilkka Herlin, Heikki Kyöstilä ja Ilona Herlin.

Muita nimityksiä
----------------

Joskus miljardööristä käytetään amerikanenglannin sanasta *billionaire* virheellisesti muodostettua nimitystä "biljonääri", mutta ollakseen todellisuudessa biljonääri henkilön tulisi omistaa vähintään biljoona eli miljoona miljoonaa. Tämä johtuu siitä, että Suomessa suurten lukujen merkitsemiseen käytetään yleisesti pitkää asteikkoa anglosaksisten maiden lyhyen asteikon sijaan.*lähde?*

Katso myös
----------

* Luettelo maailman rikkaimmista ihmisistä Forbesin mukaan
* Luettelo maailman rikkaimmista naisista Forbesin mukaan
* Luettelo naismiljardööreistä
* Luettelo varakkaimmista suomalaisista
* Venäjän oligarkit

Lähteet
-------

1. ↑  Kielitoimiston sanakirja *www.kielitoimistonsanakirja.fi*. Viitattu 10.2.2024.
2. ↑  New York Timesin taloustoimittaja Timothy O'Brien: Self Worth  13. tammikuuta 2005. National Public Radio (alun perin NPR:n radio-ohjelmassa "On The Media").  Arkistoitu 27.9.2007. Viitattu 11. huhtikuuta 2007. (englanniksi)
3. ↑  Our Inequality Anxiety (Arkistoitu – Internet Archive)
4. ↑  The World's Richest People
5. ↑  Raha | Forbes: Maailmassa ei ole yhtään alle 30-vuotiasta miljardööriä, joka olisi rikastunut omilla ansioillaan *Helsingin Sanomat*.  4.4.2024. Viitattu 3.4.2024.
6. ↑  Forbes: Billionaires 2019 Countries: Finland. Viitattu 6.10.2019

Aiheesta muualla
----------------

* Kuvia tai muita tiedostoja aiheesta **Miljardööri** Wikimedia Commonsissa
**Aarne Armas Heljakka** (17. huhtikuuta 1922 Kauhajoki – 21. marraskuuta 1998 Pori) oli suomalainen yrittäjä ja yritysjohtaja, joka kehitti Kimble-pelin.

Henkilöhistoria
---------------

Heljakan vanhemmat olivat sähköasentaja Heikki Heljakka, aiemmin Helen, ja ompelija Maija Liisa Filppula. Hän avioitui 1946 Laila Orvokki Kuuselan kanssa. Heljakka kävi keskikoulun Ilmajoen yhteiskoulussa. Hän oli taksiautoilija Ilmajoella 1945–1947, jalkinetehtailija Kauhajoella 1947–1952, Suupohjan Auton perustaja ja yrittäjä 1952–1957 ja auto- ja muiden liikkeiden palveluksessa myyntimies ja myyntipäällikkö 1957–1967.

Nelostuote Ky:n, sittemmin Tactic Games -osakeyhtiö, perustaja Heljakka oli 1967, toimitusjohtaja 1967–1980 ja hallituksen puheenjohtaja 1967–1988. Heljakka oli myös Porin Nelosmainos Oy:n, vuodesta 1984 Suomen Nelosmainos Oy, sekä Porin Nelospaino Oy:n ja A-video Oy:n perustajaosakas. Hänellä oli lisäksi useita liike-elämän ja muita luottamustehtäviä.

Julkaisuja
----------

* *Maria ja Sameli Filppulan suku*, 1990 (yhdessä muiden kanssa)

Lähteet
-------

1. 1 2 3  Sihvonen, Lilli: / Aarne Heljakka *Kansallisbiografia-verkkojulkaisu (maksullinen)*.  20.12.2019. Helsinki:  Suomalaisen Kirjallisuuden Seura. Viitattu 31.3.2024.
2. ↑  Hurja takaa-ajo pelilaudalla.  *Hämeen Sanomat*, 1.2.2017, nro 30, s. 40. Kansalliskirjasto. Viitattu 31.3.2024.  (ei-vapaa)

Aiheesta muualla
----------------

* *Aarne Heljakka 60 v*, 1982, toim. Jonny-Kai Forssell

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia

 |

 |
**Virginia Eliza Clemm Poe** (15. elokuuta 1822 - 30. tammikuuta 1847) oli runoilija, kauhukirjailija Edgar Allan Poen serkku ja vaimo.

Virginia Clemm menetti isänsä neljävuotiaana ja eli Baltimoressa isoäitinsä, äiinsöä ja Henry-serkkunsa (Edgarin veljen) kanssa. Edgar muutti heidän luokseen vuonna 1831. Edgar Allan Poe ja Virginia Clemm menivät naimisiin vuonna 1835 tai 1836. Sulhanen oli 27, morsian 13-vuotias. He muuttivat Richmondiin, ja Virginian äiti muutti heidän mukanaan.

Virginia Poe kirjoitti aviomiehelleen rakkausrunon Valentinen päivänä 1846. Runon säkeiden alkukirjaimet muodostavat miehen nimen. Runossa hän pyytää miestään muuttamaan kanssaan rauhalliseen pieneen mökkiin.

Virginia sai vuonna 1842 verensyöksyn ja eli lähes liikuntakyvyttömänä, kunnes kuoli vuonna 1847 tuberkuloosiin.

Lähteet
-------

1. 1 2  Ackroyd, Peter: *Edgar Allan Poe: Lyhyt elämä*. (Poe: A life cut short, 2008.) Suomentanut Helene Bützow. Jyväskylä: Atena, 2008. ISBN 978-951-796-534-7.
2. 1 2  Virginia ClemmPoe *Edgar Allan Poe National Historic Site*. Viitattu 1.4.2024.
Episulfidien yleinen rakenne
**Episulfidit** eli **tiiraanit** ovat orgaanisia yhdisteitä, joille tunnusomainen funktionaalinen ryhmä on kahden hiiliatomin ja yhden rikkiatomin muodostama kolmiatominen rengas. Ne ovat siis epoksidien analogeja. Yksinkertaisin episulfidi on etyleenisulfidi.

Ominaisuudet ja valmistus
-------------------------

Episulfidit ovat rengasjännityksen vuoksi hyvin reaktiivisia ja voivat polymeroitua itsestään. Mitä enemmän renkaassa on substituentteina orgaanisia ryhmiä, sitä stabiilimpia ne ovat. Nukleofiilit reagoivat episulfidien kanssa, jolloin rengasrakenne avautuu ja reaktio on vastaava kuin mikä tapahtuu epoksideille. Episulfidit voidaan hapettaa episulfidioksideiksi tai pelkistää alkeeneiksi fosfiinien avulla.

Episulfidien valmistamiseen on useita menetelmiä. Tyypillisimmät tavat ovat epoksidien ja tiosyanaattien tai tioureajohdannaisten reaktio, hydroksitiolien reaktio fosgeenin kanssa ja muodostuvan tiokarbonaatin kuumentaminen tai β-halotiolin reaktio emäksen kanssa. Eräät rikkiyhdisteet reagoivat alkeenien kanssa episulfideiksi.

Lähteet
-------

1. 1 2 3  Thomas Scott, Mary Eagleson: *Concise encyclopedia chemistry*, s. 376. Walter de Gruyter, 1994. ISBN 978-3110114515. (englanniksi)
2. 1 2 3  Theophil Eicher, Siegfried Hauptmann, Andreas Speicher: *The Chemistry of Heterocycles*, s. 26-29. John Wiley & Sons, 2013. ISBN 978-3-527-66986-8. (englanniksi)
3. 1 2  Julio Alvarez-Builla, Juan José Vaquero, José Barluenga: *Modern Heterocyclic Chemistry*, s. 110-117. John Wiley & Sons, 2011. ISBN 978-3-527-33201-4. Kirja Googlen teoshaussa (viitattu 16.10.2021). (englanniksi)
**Olli Johan Ilola** (17. joulukuuta 1904 Hollola – 10. tammikuuta 1974 Helsinki) oli suomalainen virkamies, joka sai lähetystöneuvoksen arvonimen.

Olli Ilolan vanhemmat olivat vaihdemies Juho Ilola ja Hulda Maria Laine ja puoliso vuodesta 1944 Irja Pirkko Marjatta Vuorinen. Ilola tuli ylioppilaaksi Lahden lyseosta 1930 ja valmistui ekonomiksi 1933 ja kauppatieteiden kandidaatiksi 1936 ja maisteriksi 1950. Hän oli Valtion revisiolaitoksen vt. apulainen 1936–1937, Asutushallituksen ylimääräinen esittelijä 1937, maatalousministeriön asutusrahaston kirjanpitäjä 1938 ja pääkirjanpitäjä 1938–1941, liikevaihtoverokonttorin toimistopäällikkö 1941, kansanhuoltoministeriön tilitoimiston toimistopäällikkö 1941–1948 ja ulkoasiainministeriössä tilijaoston päällikkö 1949–1971 ja jaostopäällikkö 1971–1972. Ulkomaanedustuksen palkkauslautakunnan sihteeri Ilola oli 1963–1970. Hän sai lähetystöneuvoksen arvonimen 1959. Ilola muistetaan virkamiehenä, joka määräsi tiukasti ja yksinvaltaisesti ulkoasiainministeriön varojen käytöstä, mukaan lukien palkat ja etuudet, ja pyrki kaikessa säästäväisyyteen.

Lähteet
-------

1. 1 2  Favorin, Matti: / Olli Ilola *Kansallisbiografia-verkkojulkaisu (maksullinen)*.  28.11.2000. Helsinki:  Suomalaisen Kirjallisuuden Seura. Viitattu 2.4.2024.
2. ↑  Kuolleita.  *Uusi Suomi*, 20.1.1974, nro 18, s. 14. Kansalliskirjasto. Viitattu 2.4.2024.  (ei-vapaa)

Aiheesta muualla
----------------

* Olli Ilola *Biografiasampo*.
**Parthenia** (m.kreik. Παρθενία) oli antiikin aikainen roomalais-berberinen kaupunki Mauretaniassa nykyisessä Algeriassa. Se sijaitsi nykyisen Setifin eteläpuolisella ylängöllä.

Historia
--------

### Antiikki

Vandaalien hyökkäykseen saakka 400-luvulla Partheniassa sijaitsi katolinen piispanistuin. Kaupunki hylättiin lopullisesti varhaisella keskiajalla. Kaupungista ei ole jäänyt jäänteitä, eikä sen tarkka sijainti ole tiedossa.

### Nykyaika

Nykyisin Parthenia on ollut katolisen kirkon titulaaripiispanistuin nimellä *Parthenia* (ital. *Partenia*). Se saavutti odottamatonta kuuluisuutta 13. tammikuuta 1995, jolloin paavi Johannes Paavali II nimitti Parthenian titulaaripiispaksi ranskalaisen Évreux'n tuolloisen piispan Jacques Gaillot'n. Samalla hän menetti asemansa Évreux'n piispana. Paavin on väitetty toimineen Ranskan hallituksen ja erityisesti sisäministeri Charles Pasquan painostuksesta. Toisaalta piispa Gaillot oli herättänyt katolisessa kirkossa kiusallista huomiota liberaaleilla mielipiteillään — hän kyseenalaistaa muun muassa ehkäisyvälineiden ja homoseksuaalisuuden kiellon ja selibaatin — sekä räväköillä esiintymisillään. Piispa Gaillot antoi esimerkiksi haastattelun miestenlehteen.

Piispa Gaillot ei tyytynyt osaansa autiomaan hiekkaan vajonneen kaupungin nimellisenä piispana, vaan hän herätti titulaarihiippakuntansa henkiin internetissä "hiippakuntana ilman rajoja". Hän avasi hiippakunnan nimellä sivuston (www.partenia.org) ja julkaisi siellä kirkkokriittistä materiaalia. Samalla sivustosta tuli katoliseen kirkkoon kriittisesti suhtautuvien keskustelu- ja kohtauspaikka maailmanlaajuisesti. Sivustosta on sittemmin tullut monikielinen, ja siellä on vieraillut kuukausittain noin 65 000 ihmistä.

Lähteet
-------

1. 1 2  History of Partenia *Partenia sans frontières*. Viitattu 19.10.2020.
2. ↑  Parthenia *Catholic Hierarchy*. Viitattu 19.10.2020.

Kirjallisuutta
--------------

* Gaillot, Jacques: *Lettera agli amici di Partenia*, Queriniana, 1. Januar 1996, ISBN 978-8839909732
* Gaillot, Jacques: *EGLISE VIRTUELLE, EGLISE DE L'AN 2000. Un évêque au royaume d'Internet*. Editions Albin Michel, 7. Januar 1999, ISBN 978-2226106735
* Morcelli, Stefano Antonio: *Africa Christiana: in tres partes tributa*, Volume 1, page 253
* Pierrard, Pierre: *A nous la parole : Partenia, dix ans*. Harmattan 17. Oktober 2012, Kindle Edition, ASIN B00814BKFQ

Aiheesta muualla
----------------

* Partenia sans frontières. Virtuaalihiippakunta Partenian kotisivu. (ranskaksi)
**Game Over** oli suomalainen vuosina 1994–1997 valmistunut MTV3-kanavalla esitetty peliaiheinen televisio-ohjelma. Ohjelmaformaatin loivat Pekka ja Hannu Kossila, jotka olivat mukana muun muassa Yle TV2 -kanavan peliohjelman *Hugon* suunnittelussa.

Ohjelmaformaatti
----------------

### Juontaja Vito

Game Overia juonsi kuminukke nimeltä Vito. 
Ohjelman pääosassa oli näyttävä kuminukke nimeltä Vito. Viton äänen esittäjänä oli Arttu Harkki. Vito oli liikuteltava ihmisen kokoinen nukke, jolla oli kumiset kasvot. Sen päätä ja käsiä pystyttiin liikuttamaan sekä kasvojen ilmeitä muokkaamaan hieman. Viton liikuttajina toimivat Alex Ojasti ja Arttu Harkki. Ojasti seisoi nuken takana mustassa asussa ohjaten käsiä, ja Harkki piti kättään nuken suussa liikuttaen sen suuta. Ojasti ja Harkki olivat ennen ohjelman alkamista käyneet kurssin nuken ohjaamisesta Saksassa. Vaikka vastaavanlaisia ohjelmia oli tehty jo aiemmin, *Game Over* oli Suomessa ensimmäinen, jossa nukkejuontoa tehtiin suorassa lähetyksessä. Vito oli puhelias hahmo, joka oli lasten ja nuorten suosiman ohjelman juontajaksi myös melko räväkkä. Sillä oli ohjelmissaan tapana keksiä lennosta sutkauksia. Se myös usein kehui naispuolisia vieraitaan ja hieman flirttailikin heidän kanssaan. Myöhemmin ohjelmassa oli mukana Viton lisäksi myös naispuolinen juontaja.

### Pelaaminen

Ohjelmassa pelattiin 3DO-, CD-i-, PlayStation-, Jaguar- ja Sega Saturn -pelikonsolien pelejä. Pelaamiseen osallistuivat niin katsojat kotona lankapuhelimella kuin paikan päällä vierailevat kilpailijat. Ohjelmissa vieraili myös julkisuuden henkilöitä, joita Vito haastatteli, ja jotka myös osallistuivat pelaamiseen. Puhelin- ja CD-i-tekniikan yhdistäminen tuotti kuitenkin vaikeuksia, ja ohjelmassa jouduttiin usein tilanteeseen, että pelaaminen syystä tai toisesta takkusi tai ei onnistunut lainkaan.

*Viton Vieras*
--------------

Game Overin lisäksi Vito juonsi ilta-aikaan esitettyä keskusteluohjelmaa *Viton Vieras*, jota tehtiin kesällä 1994 seitsemän jakson verran. Ohjelmat esitettiin myöhäisaikaan MTV3-kanavalla. Viton haastateltavina oli muun muun muassa liikemies Jari Komulainen ja imitaattori Juha Laitila.

Lähteet
-------

1. ↑  Game Over *Elonet*. Viitattu 22.2.2024.
2. 1 2 3 4  Hakkarainen, Kaisa: Näppäinpuhelimella maailmalle.  *Helsingin Sanomat*, 30.6.1994, s. 44. Näköislehti, tilaajille. Viitattu 22.2.2024.
3. 1 2  Ohjelmatiedot: Game Over *suomikassu.fi*. Viitattu 22.2.2024.
4. 1 2  Yrttiaho, Tuomo: Kumiukko juonsi peliohjelmaa *Helsingin Sanomat*.  22.3.2016. Viitattu 22.2.2024.
5. 1 2 3  Miika2k: Pointtaa ja Klikkaa: Game Over, Vito! ft. Alex Ojasti (Videossa Alex Ojasti kertoo ohjelman teosta) *YouTube*. Viitattu 22.2.2024.
6. ↑  Ei jumalauta, telkkarista tulee pelejä!Arkistoitu kopio *tutkain.fi*.  Arkistoitu 7.8.2020. Viitattu 22.2.2024.
Karjalan tasavallan lippu
**Karjalan tasavallan lippu** on Venäjään kuuluvan Karjalan tasavallan virallinen lippu. Se otettiin käyttöön 16. helmikuuta 1993 pidetyssä Karjalan tasavallan korkeimman neuvoston istunnossa hyväksymällä perustuslain 158. pykälä. Nykyisessä perustuslaissa valtiolippua käsittelee 12. pykälä. Lipun on suunnitellut Aleksandr Kinner.

Kun lippu otettiin käyttöön karjalaisten, suomalaisten ja vepsäläisten kansalliskongressin toimikunta esitti vastalauseensa lipusta, joka muistutti heistä liikaa Gambian valtionlippua. Kansalliskongressi kannatti kansalliseksi lipuksi Akseli Gallen-Kallelan aikanaan suunnittelemaa Karjalan lippua.

Värit ja muoto
--------------

### Karjalan tasavallan

Karjalan tasavallan valtiolippu koostuu kolmesta vaakasuorasta kentästä, jotka ovat ylhäältä alas lueteltuna punainen, sininen ja vihreä. Vihreä kuvaa toivetta ja onnenuskoa. Sininen kuvaa suuruutta ja kauneutta. Punainen puolestaan kuvaa kansan voimaa ja rohkeutta. Se on myös perinteinen karjalaisen kirjonnan väri. Lipun leveyden suhde pituuteen on 2:3.

### Uhtuan tasavallan

Uhtuan tasavallan lipun värien merkitykset: vihreä kuvaa tasavallan metsää ja luontoa, punainen kuvaa isänmaan puolesta vuodatettua verta sekä iloa ja tulta ja musta kuvaa kotimaata ja surua.

Historia
--------

Uhtuan tasavallan lippu eli itäkarjalaisten lippu 1920–1922 ja 1941–1944
Karjalais-Suomalaisen SNT:n lippu 1940–1953
Karjalais-Suomalaisen SNT:n lippu 1953–1956
Karjalan ASNT:n lippu
Neuvostoliiton hajoamisen jälkeen syntyi Karjalan tasavallassa erimielisyyttä siitä, että pitäisikö säilyttää Karjalan autonomisen sosialistisen neuvostotasavallan lippu vai pitäisikö palauttaa Uhtuan tasavallan eli itäkarjalaisten lippu. Itäkarjalaisten lipussa on vihreällä pohjalla musta risti, jota ympäröi punainen viiva. Lippu toimii myös nykyisin karjalankielisen väestön tunnuslippuna. Karjalan ASNT:n lippu puolestaan on muuten punainen, paitsi että siinä on tangon vieressä koko lipun levyinen sininen viiva.

Näiden ehdotusten välillä tehtiin sovitteluratkaisu, valitsemalla nykyinen lippu, joka perustui Karjalais-suomalaisen neuvostotasavallan lippuun, joka on muuten samanlainen kuin nykyinen valtiolippu, paitsi että sininen keskikenttä on vain 1/6 osa lipun leveydestä ja vihreä alaosa vain 1/5 osa lipun leveydestä.

Karjalan tasavallalla ja sen edeltäjillä on ollut kaikkiaan yhdeksän lippua. Näistä kaksi ensimmäistä olivat käytössä heimosotien aikana, siinä osassa Karjalaa, joka pyrki liittymään Suomeen. Itäkarjalaisten lippua käytettiin myös jatkosodan aikana Suomen lipun rinnalla Suomen miehittämässä osassa Itä-Karjalaa. Neuvostoliiton aikana oli käytössä neljä erilaista Karjalan ASNT:n lippua ja kaksi erilaista Karjalais-suomalaisen SNT:n lippua. Ja nykyinen lippu on siis yhdeksäs.

Lähteet
-------

1. ↑  LYHYESTI | Uusi lippu herättää vastustusta Karjalassa *Helsingin Sanomat*.  28.2.1993. Viitattu 15.12.2023.

Aiheesta muualla
----------------

* Karjalan tasavallan virallinen kotisivu, valtiolippu (Arkistoitu – Internet Archive)
* Heninen.net: Karjalan liput
**Robert Edvin Rannikko**, ent. **Lukander** (25. tammikuuta 1850 Räisälä – 14. huhtikuuta 1925) oli suomalainen maanviljelijä, kaupunginvouti ja valtiopäivämies.

Robert Rannikko omisti maatilan Uukuniemellä, jossa hän osallistui myös kunnalliselämään. Rannikko muutti Turkuun 1880 kaupunginvoudiksi ja harjoitti siellä myös liiketoimintaa. Vuonna 1902 hän hankki Perniöstä kartanon, siirtyi sitten maanviljelijäksi Rautalammille ja edelleen 1910-luvun puolivälissä Hankasalmelle. Hän oli talonpoikaissäädyssä Sortavalan tuomiokunnan edustaja valtiopäivillä 1877–1878. Valtiopäivillä hän oli yhdistetyn valtiovarain- ja talousvaliokunnan jäsen. Vuosi ennen kuolemaansa Rannikko joutui puolisonsa Vilhelmiina Rannikon kanssa konkurssiin Hankasalmella.

Rannikon vanhemmat olivat herra Carl Adolf Lukander ja Fredrique Plathan.

Lähteet
-------

1. 1 2  Räisälä: Syntyneiden ja kastettujen luettelot:Sidos 850: Robert Edvin Lukander Kansallisarkisto. Viitattu 2.4.2024.
2. ↑  Robert Edvin Rannikko, Yliskylän vanha hautausmaa, Perniö (hauta palautunut seurakunnalle) Suomen kirkot ja hautausmaat. Viitattu 2.4.2024.
3. 1 2  Viljo Hytönen: *Talonpoikaissäädyn historia. II Osa: Säädyn jäsenet, sihteerit ja tulkit*, s. 169–170. Helsinki: Otava, 1926.
4. ↑  Suomen Virallinen Lehti, 1924, No 140, sivu 3, julkaistu 19.6.1924
Sgr A\* (keskellä) sekä kaksi lähiaikaisen räjähdyksen valokaikua (ympyröity).
**Sagittarius A\*** (luetaan: "aa-tähti") (lyh. Sgr A\*) on Linnunradan keskustassa oleva Jousimiehen (*Sagittarius*) tähdistön suunnassa näkyvä kirkas ja erittäin kompakti radiolähde eli radiosäteilyä lähettävä taivaankappale. Se on osa laajempaa radioaaltojen aallonpituudella kirkasta taivaan aluetta, joka tunnetaan Sagittarius A:na. Tutkimalla tähtien liikettä Sgr A\*:n ympärillä kohteen massaksi on saatu määritettyä 4 miljoonaa Auringon massaa. Kaikki tämä massa sijaitsee alueella, joka on halkaisijaltaan korkeintaan kolmanneksen maan ja auringon välimatkasta, mikä kohteen luonnetta pohdittaessa sulkee käytännössä pois kaikki muut mahdollisuudet supermassiivista mustaa aukkoa lukuun ottamatta.

Kohteen lähettämän radiosäteilyn spektrin perusteella säteilyn voidaan päätellä syntyvän mustaan aukkoon syöksyvän kaasun muodostamassa kertymäkiekossa sekä aukosta poispäin suuntautuvissa suihkuissa. Vastaavia kohteita tunnetaan myös muista galakseista, millä perusteella Sagittarius A\*:n katsotaan olevan Linnunradan keskustassa sijaitseva musta aukko.

Lähteet
-------

1. 1 2  Linnunradan mustan aukon koko tarkentui  4.9.2008. Tiede -lehti. Viitattu 17.4.2020.
2. 1 2  Sgr A\* – X-ray source *Simbad*. Viitattu 17.4.2020. (englanniksi)

Aiheesta muualla
----------------

* Kuvia tai muita tiedostoja aiheesta **Sagittarius A\*** Wikimedia Commonsissa

* Zooming into Sagittarius A\* *European Organisation for Astronomical Research in the Southern Hemisphere – ESO*. Viitattu 17.4.2020. (englanniksi)
* Sagittarius A *National Radio Astronomy Observatory – NRAO*. Viitattu 17.4.2020. (englanniksi)
* Boen, Brooke: Supermassive Black Hole Sagittarius A\* *Nasa*.  7.8.2017. Viitattu 17.4.2020. (englanniksi)
* Ghez, A. M. & Salim, S. & Hornstein, S. D. & Tanner, A. & Lu, J. R. & Morris, M. & Becklin, E. E. & Duchene, G.: Stellar Orbits Around the Galactic Center Black Hole.  *The Astrophysical Journal*, 2005, 620. vsk, nro 2, s. 744–757.  IOP Publishing. doi:10.1086/427175. Artikkelin verkkoversio. Viitattu 17.4.2020.  (englanniksi)
**Grünenthal** on lääkeyhtiö, jonka pääkonttori sijaitsee Aachenissa Saksassa. Se perustettiin vuonna 1946 nimellä Chemie Grünenthal ja on ollut jatkuvasti perheomistuksessa. Yhtiö toi ensimmäisenä penisilliinin Saksan markkinoille sodanjälkeisenä aikana, kun liittoutuneiden valvontaneuvosto poisti kiellon. Grünenthal tuli pahamaineiseksi 1950- ja 1960-luvuilla teratogeenisen talidomidilääkkeen kehittämisestä ja myynnistä, jota markkinoitiin unilääkkeenä Contergan ja mainostettiin aamupahoinvoinnin ehkäisynä. Talidomidi aiheutti vakavia synnynnäisiä epämuodostumia, keskenmenoja ja muita vakavia terveysongelmia. Vaikka nämä sivuvaikutukset todistettiin lopullisesti vuosina 1959, ja 1962, Grünenthal jatkoi lääkkeen markkinointia pitkälle 1970- ja 1980-luvuille. Yhtiö tuottaa yli 50 prosenttia tuloistaan kipulääkkeillä, kuten tramadolilla. Yhtiöllä on kaksi toimistoa Saksassa sekä tytäryhtiöt Euroopassa, Latinalaisessa Amerikassa, Yhdysvalloissa ja Kiinassa. Marraskuussa 2016 yhtiö osti Thar Pharmaceuticalsin ja vuonna 2018 Averitas Pharman.

Lähteet
-------

1. ↑  Grünenthal Company History *grunenthal.de*.  2023.
2. ↑   "Events After Thalidomide"  (1967). *Journal of Dental Research* **46** (6): 1201–5. doi:10.1177/00220345670460061201. PMID 5235007.
3. ↑   "Canadian Thalidomide Experience"  (November 1963). *Canadian Medical Association Journal* **89**: 987–92. PMID 14076167.
4. ↑  "The forgotten victims", 3 May 2015, pp. 12–19.
5. ↑  Grünenthal Acquires Thar Pharmaceuticals *genengnews.com*.  17 November 2016.
6. ↑  Grünenthal Snaps up Averitas Pharma for Undisclosed Sum to Extend Presence in the U.S. *biospace.com*.  14 November 2018.
Jits Bakkerin veistos *Europe* Turun Yliopistonkadun alkupäässä
**Europe** on hollantilaisen taiteilijan Jits Bakkerin Turun kaupungille lahjoittama pronssiveistos, jonka jalusta on mustagraniittia.

Alun perin veistos saapui Turkuun vuonna 2004 Hansapäivien aikaan. Teos oli tuolloin esillä kaupungintalon ala-aulassa. Lopullisen sijoituspaikkansa veistos sai paljastustilaisuudessa 11. kesäkuuta 2008 osoitteessa Yliopistonkatu 2.

Bakker on hakenut innoituksensa teokseen kreikkalaisesta mytologiasta. Europe tai Europa oli Foinikian prinsessa, johon ylijumala Zeus iski silmänsä. Valkoisen härän hahmossa hän vietteli prinsessan. Tämän istuuduttua härän muodossa olevan jumalan selkään härkä juoksi meren poikki Kreetalle, jossa paljasti todellisen olemuksensa. Useiden taiteilijoiden käyttämä aihe havainnollistaa Lähi-idästä Eurooppaan saatuja kulttuurivaikutteita.

Lähteet
-------

1. 1 2  Jits Bakker: Europe Turun kaupunki. Viitattu 23.2.2018.
2. ↑  Vuoden 2011 alkusoitto ja yhtenäisen Euroopan symboli  12.6.2008. Turun Sanomat.  Arkistoitu 23.2.2018. Viitattu 23.2.2018.
3. ↑  Taiteilijavieraan klassiset tuliaiset  20.6.2004. Turun Sanomat. Viitattu 23.2.2018.
**Music Box** on yhdysvaltalaisen R&B-laulaja Mariah Careyn kolmas studioalbumi. Se julkaistiin 17. elokuuta 1993 Britanniassa ja 31. elokuuta 1993 Yhdysvalloissa. *Music Box* koostuu Careyn itsensä ja Walter Afanasieffin kirjoittamista balladeista, sekä joistakin tanssikappaleista.

Ensimmäinen albumilta julkaistu single oli "Dreamlover", josta tuli Careyn siihen asti julkaistuista kappaleista menestynein. Myös kappaleesta "Without You" tuli menestys, sillä se oli Careyn ensimmäinen Britannian singlelistan kärkisijalle noussut kappale. Vuonna 1994 Carey sai albumillaan yhden Grammy-ehdokkuuden, parhaasta naisartistin laulusuorituksesta, mutta ei voittanut. Vuonna 1995 hän sai saman ehdokkuuden kappaleellaan "Hero", mutta hävisi taas, tällä kertaa Whitney Houstonille.

*Music Box* on yksi Careyn parhaiten myyneistä albumeista, sillä sitä on myyty maailmanlaajuisesti yli 32 miljoonaa kappaletta.

Vastaanotto
-----------

*Music Box* nousi Billboard 200 -listan toiselle sijalle ja 15 viikkoa myöhemmin sijalle yksi. Kaiken kaikkiaan se pysyi listalla 128 viikon ajan eli yli kaksi vuotta, joista 31 viikkoa kymmenen parhaan joukossa. *Music Box* oli Yhdysvalloissa vuoden 1994 toiseksi myydyin albumi.

Vaikka "Dreamlover" sai suurta suosiota Kanadassa, itse albumi onnistui kohoamaan albumilistalla vain viidennelle sijalle. *Music Box* nousi listoille muun muassa Saksassa, Sveitsissä ja Australiassa.

"Dreamlover" pysyi singlelistan ensimmäisellä sijalla peräti kahdeksan viikkoa ja se onkin yksi Careyn menestyneimmistä kappaleista. Billboardin mukaan *Music Box* -albumia on myyty pelkästään Yhdysvalloissa yli seitsemän miljoonaa kappaletta.

Kappaleet
---------

1. Dreamlover – 3.54
2. Hero – 4.19
3. Anytime You Need a Friend – 4.26
4. Music Box – 4.57
5. Now That I Know – 4.19
6. Never Forget You – 3.46
7. Without You – 3.36
8. Just to Hold You Once Again – 3.59
9. I've Been Thinking About You – 4.48
10. All I've Ever Wanted – 3.51

### Kansainvälinen versio

1. 
2. Everything Fades Again – 5.25

### Latinalaisen Amerikan versio

1. 
2. Héroe – 4.19

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Mariah Carey |
| --- |
|  |
| Studioalbumit | 
* Mariah Carey
* Emotions
* Music Box
* Merry Christmas
* Daydream
* Butterfly
* Rainbow
* Charmbracelet
* The Emancipation of Mimi
* E=MC²
* Memoirs of an Imperfect Angel
* Merry Christmas II You
* Me. I Am Mariah... The Elusive Chanteuse
* Caution

 |
|  |
| Soundtrack-albumit | 
* Glitter

 |
|  |
| Remix-albumit | 
* The Remixes

 |
|  |
| Kokoelmat | 
* #1’s
* Greatest Hits
* The Ballads
* #1 to Infinity

 |
|  |
| EP:t | 
* MTV Unplugged (EP)

 |

 |
**Puolarmetsän sairaala** (ruots. *Bolarskogs sjukhus*) oli Espoon Olarissa sijainnut sairaala. Rakennus valmistui vuonna 1977, ja sen suunnitteli arkkitehti Veijo Martikainen. Sairaalassa toimivat ainakin terveysasema, hammashoitola, pitkäaikaissairaiden vuodeosastoja, muistipoliklinikka sekä Puolarvilla-saattohoitokeskus.

Sisäilmaongelmista kärsinyttä sairaalaa suunniteltiin peruskorjattavaksi ja muutettavaksi ikäihmisten Elä- ja asu -keskukseksi, mutta projekti osoittautui liian kalliiksi. Lopulta sairaala purettiin vuonna 2017, ja sairaalan toiminnot siirrettiin Jorviin valmistuneeseen uuteen Espoon sairaalaan. Terveysasema muutti kauppakeskus Ison Omenan palvelutorille jo kesällä 2016.

Lähteet
-------

1. ↑  Puolarmetsän sairaala *Saatsi*.  Arkistoitu 12.2.2019. Viitattu 11.2.2019.
2. ↑  Puolarvilla *Espoon sairaala*.  Arkistoitu 12.2.2019. Viitattu 10.2.2019.
3. ↑  Espoon kaupungin palveluesite 2015 *issuu.com*.  [vanhentunut linkki]
4. ↑  Espoon homesairaalan raunioille tulee asuntoja yli tuhannelle *Länsiväylä*.  29.4.2017. Viitattu 11.2.2019.
5. ↑  Espoo purkaa huonokuntoisen sairaalan *Rakennuslehti*.  11.4.2016. Viitattu 11.2.2019.
6. ↑  Oma Lääkärisi Puolarmetsä muuttaa Ison Omenan palvelutorille *27.11.2015*.  Arkistoitu 12.2.2019. Viitattu 11.2.2019.
**Butterfly** on yhdysvaltalaisen R&B-laulajan Mariah Careyn kuudes studioalbumi, joka julkaistiin vuonna 1997. Se koostuu R&B, pop ja hip hop -tyylilajeista ja sitä ovat olleet kirjoittamassa monet, jo Careyn aiempien albumien työryhmistä tutut henkilöt, sekä muita henkilöitä.

*Butterfly*-albumia myytiin Yhdysvalloissa lähes neljä miljoonaa kappaletta ja maailmanlaajuisesti yli 15.5 miljoonaa kappaletta, ja se oli ensimmäisellä listaviikollaan Billboard 200 -listan sijalla yksi.

Vastaanotto
-----------

*Butterfly* nousi ensimmäisellä listaviikollaan Billboard 200 -listan sijalle yksi ja säilytti kärkipaikan viikon ajan. Kahdenkymmenen parhaan joukossa se viihtyi kahdenkymmenenyhden viikon ajan ja kokonaisuudessaan viisikymmentäviisi viikkoa. Albumia myytiin viisinkertaista platinaa ja kaksi siltä julkaistua singleä, "Honey" ja "My All" sijoittuivat Billboard Hot 100 -listan kärkeen.

Rolling Stone sanoi *Butterflyn* olevan Careyn "siirtymävaihealbumi", joka sijoitti itsensä vakaasti modernin hip hop -vaikutteisen R&B-musiikin miljööseen. Allmusic taas sanoi albumin olevan yksi Careyn parhaista.

Vuoden 1998 Grammy Awardsissa "Honey" keräsi kaksi Grammy-palkinto-ehdokkuutta, "Paras naisartistin R&B-laulusuoritus" ja "Paras R&B-laulu". "Butterfly" oli ehdolla kategoriassa "Paras naisartistin laulusuoritus". Albumi voitti Japan Gold Disc Award -palkinnon Kansainvälinen pop-albumi kategoriassa, sekä BMI:n Pop Awardsissa "Vuoden sanoittajan" -palkinnon.

Raidat
------

1. "Honey" 5:00
2. "Butterfly" 4:35
3. "My All" 3:52
4. "The Roof (Back in Time)" 5:14
5. "Fourth of July" 4:22
6. "Breakdown" 4:44
7. "Babydoll" 5:07
8. "Close My Eyes" 4:21
9. "Whenever You Call" 4:21
10. "Fly Away (Butterfly Reprise)" 3:49
11. "The Beautiful Ones" 6:59
12. "Outside" 4:47

### Kansainvälinen versio

1. "Honey (So So Def Radio Mix)" 3:59
2. "Honey (Def Club Mix)" 6:17

### Latinalaisen Amerikan versio

1. "Mi Todo" 3:52

Singlet
-------

1. "Honey"
2. "Butterfly"
3. "Breakdown"
4. "My All"
5. "The Roof (Back in Time)"

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Mariah Carey |
| --- |
|  |
| Studioalbumit | 
* Mariah Carey
* Emotions
* Music Box
* Merry Christmas
* Daydream
* Butterfly
* Rainbow
* Charmbracelet
* The Emancipation of Mimi
* E=MC²
* Memoirs of an Imperfect Angel
* Merry Christmas II You
* Me. I Am Mariah... The Elusive Chanteuse
* Caution

 |
|  |
| Soundtrack-albumit | 
* Glitter

 |
|  |
| Remix-albumit | 
* The Remixes

 |
|  |
| Kokoelmat | 
* #1’s
* Greatest Hits
* The Ballads
* #1 to Infinity

 |
|  |
| EP:t | 
* MTV Unplugged (EP)

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
Kolun kanavan sulku
**Kolun kanava** sijaitsee Tervossa Iisvesi–Pielavesi-reitillä Nilakan ja Koskiveden välillä. Alkuperäinen kanava rakennettiin 1892–1895. Sen pituus oli 2 160 metriä ja siinä oli kaksi 36 × 7 × 2 metrin kivestä muurattua sulkua sekä kaksi ohitusallasta laivojen kohtaamista varten. Kanavan ylitti kääntösilta ja kanavan viereen rakennettiin myös yhteinen asuinrakennus kanavankaitsijalle ja sulkuvahdille. Vanhalla kanavalla liikenne oli vilkkaimmillaan 1920- ja 1930-luvuilla.

Vanha kanava ei sopinut hyvin 1950-luvulla alkaneeseen puutavaran nippu-uittoon ja niinpä 1973–1976 vanhan kanavan viereen rakennettiin uusi 2 100 metrin pituinen kanava, jossa on yksi 75 × 8,5 × 3,0 metrin betonisulku. Uuden kanavan ylittää maantiesilta. Kanavan sulkuportit ovat tyypiltään vaaka-akselisia segmenttiportteja: sulkuportti nousee ylös vedestä ja alus ajaa sen alitse.

Kanava on itsepalvelusulku. Kolun, Kerkonkosken, Kiesimän ja Neiturin kanavien käyttö- ja kunnossapitotehtävistä vastaa Väyläviraston urakoitsijana NRC Group Finland Oy.

Lähteet
-------

* Suomen kanavat: Kolun kanava

### Viitteet

1. ↑  Suomen kanavat: Kolun kanava *kanaler.arnholm.nu*.
2. ↑  Väylävirasto: Kolun kanava *vayla.fi*.
3. ↑  Arctia Oy: Arctia Meritaito käynnisti kanavaliiketoimintoja ja viittatehdasta koskevat muutosneuvottelut *arctia.fi*.
4. ↑  Tarjouspalvelu: VÄYLÄ/5093/02.01.02/2022 / Iisalmen ja Rautalammin reittien kanavien käyttö ja kunnossapito 2023 - 2027 *tarjouspalvelu.fi*.

Kymijoen vesistön kanavat
* Kalkkisten kanava
* **Heposelän reitti**: Kellosalmen kanava – Likastin kanava
* **Keiteleen reitti**: Listonsalmen kanava – Neiturin kanava
* **Kiesimän reitti**: Kerkonkosken kanava – Kiesimän kanava – Neiturin kanava
* **Niiniveden reitti**: Säynätsalmen kanava
* **Nilakan reitti**: Kolun kanava
* **Pielaveden reitti**: Säviänvirran kanava
* **Vesijärvi**: Vääksyn kanava
* **Virmasveden reitti**: Kuttakosken kanava
**Boeing MQ-28 Ghost Bat** (aiemmin **Boeing Airpower Teaming System**) on lojaali siipimies -tyyppinen monitoiminen miehittämätön sotilaallinen ilma-alus, jota Boeing Australia kehittää Australian kuninkaallisille ilmavoimille. Sen on tarkoitus toimia miehitettyjen lentokoneiden tukena ja suorittaa tehtäviä itsenäisesti tekoälyn avulla.

Kehitys
-------

MQ-28 esiteltiin Australiassa vuonna 2019. Kone valittiin Australian ilmavoimille, kun se etsi "lojaalia siipimiestä" eli miehitettyjen lentokoneiden apuna toimivaa miehittämätöntä lentokonetta. MQ-28 teki ensilentonsa 27. helmikuuta 2021 ja nimettiin Australiassa maaliskuussa 2022. Australian Queenslandiin tullaan rakentamaan koneiden tuotantolaitos.

Myös Yhdysvaltain ilmavoimat ja laivasto ovat kiinnostuneita tämäntyyppisistä miehittämättömistä lentokoneista, joten MQ-28 saattaa tulla tulevaisuudessa käyttöön Yhdysvaltain asevoimissa. Koneita on testauksessa Yhdysvalloissa.

Suunnittelu
-----------

MQ-28 on suihkumoottorilla ja häiveominaisuuksilla varustettu miehittämätön lentokone, jonka tehtävä on avustaa miehitettyjä lentokoneita. Se on erittäin modulaarinen ja voidaan varustaa erilaisilla laitteilla, muun muassa tiedusteluun ja elektroniseen sodankäyntiin tai jopa aseistaa taistelutehtäviin. Konetta voidaan ohjata muun muassa miehitetystä hävittäjästä, mutta se voi tiettävästi suorittaa tehtäviä myös itsenäisesti kehittyneen tekoälyn avulla.

Tekniset tiedot
---------------

**Yleiset ominaisuudet**

* **Miehistö:** 0
* **Pituus:** &&&&&&&&&&&&&011.070000011,7 m
* **Kärkiväli:** &&&&&&&&&&&&&&07.03000007,3 m

**Suoritusarvot**

* **Lentomatka:** &&&&&&&&&&&03600.&&&&003 600+ km

Lähteet
-------

1. ↑  Joseph Trevithick: Boeing's MQ-28 Ghost Bat Getting Facility To Ramp-Up Production In Australia *The War Zone*.  27.3.2024. Viitattu 6.4.2024. (englanniksi)
2. ↑  Boeing's Ghost Bat loyal wingman drone spotted hanging in US *Breaking Defense*. Viitattu 6.4.2024. (englanniksi)
3. ↑  Mark Finlay: Boeing MQ-28 Ghost Bat: The Latest Updates *Simple Flying*.  17.10.2023. Viitattu 6.4.2024. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Boeing MQ-28 Ghost Bat
**Eveliina Viola Aurora Määttänen** (s. 1. syyskuuta 1995 Kerava) on suomalainen yleisurheilija. Hän on kilpaillut pika- ja aitajuoksussa ja vuodesta 2022 lähtien pääasiassa 800 metrin juoksussa. Hän edustaa Espoon Tapioita ja hänen valmentajanaan toimii Jan Petrac.

Kalevan kisoista Määttänen on saavuttanut 400 metrin juoksussa hopeaa vuonna 2015 ja pronssia vuonna 2013, 400 metrin aitajuoksussa kultaa vuonna 2019, hopeaa vuosina 2014 ja 2017 sekä pronssia vuosina 2015 ja 2016 sekä 800 metrin juoksussa hopeaa vuosina 2022 ja 2023. Sisäratojen SM-kisoissa hän on saavuttanut 400 metrin juoksussa kultaa vuonna 2020 sekä pronssia vuosina 2013, 2015 ja 2019, 800 metrin juoksussa kultaa vuonna 2022, 300 metrin aitajuoksussa hopeaa 2020 ja pronssia vuonna 2015 ja 2019 sekä viestissä pronssia 2016 ja 2022.

Eugenen MM-kisoissa 2022 Määttänen juoksi alkuerässä uransa kolmanneksi parhaan ajan 2.02,68, mikä ei kuitenkaan riittänyt jatkopaikkaan. Saman vuoden EM-kilpailuissa Münchenissä hän myös karsiutui alkuerissä. Budapestin MM-kilpailuissa 2023 hän selviytyi välieriin, missä juoksi ennätyksensä 1.59,81. Glasgow'n sisäratojen MM-kilpailuissa 2024 hän karsiutui alkuerissä.

Määttänen juoksi helmikuussa 2024 Toruńissa Suomen kaikkien aikojen parhaan halliajan 800 metrillä (2.01,57), mutta sitä ei mahdollisesti hyväksytä Suomen ennätykseksi, koska Määttänen oli unohtanut maksaa kilpailulisenssin.

Määttänen on valmistunut vuonna 2019 farmaseutiksi ja työskentelee urheilun ohella apteekissa. Määttäsen veli on kilpakävelijä Jaakko Määttänen.

Henkilökohtaiset ennätykset
---------------------------

* 400 m: 54,18 (2022)
* 400 m aidat: 58,07 (2017)
* 800 m: 1.59,81 (2023)
* 1 500 m: 4.12,08 (2023)

Lähteet
-------

1. 1 2 3 4  Eveliina Määttänen Tilastopaja (vaatii kirjautumisen, maksullinen palvelu).
2. ↑  Määttänen juoksi 800 metrillä ennätyksensä ja talven kärkiajan *Yleisurheilu.fi*.  2.2.2022. Viitattu 18.2.2022.
3. ↑  Eveliina Määttänen joutui kovaan kyytiin alkuerissä
4. ↑  Määttänen kuorrutti taktisesti vahvan välieräjuoksun ennätyksellä: "Minimitavoite täyttyi" *Yleisurheilu.fi*.  25.8.2023. Viitattu 26.8.2023.
5. ↑  Eveliina Määttänen myönsi virheensä – unohti lisenssimaksun, mutta kritisoi myös Urheiluliiton käytäntöjä *yle.fi*.  5.3.2024. Viitattu 11.4.2024.
6. ↑  Keravalainen farmaseutti nousi täysin puskista MM-kisoihin – Eveliina Määttänen, 26, paransi ennätystään puolessa vuodessa hämmästyttävät 11 sekuntia
7. ↑  Monstovics, Robert: Espoon Tapioiden urheilijat tositoimiin EM-kisoissa – näin Eveliina ja Jaakko Määttänen paaluttavat tavoitteensa *Länsiväylä*.  17.8.2022. Viitattu 12.9.2022.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
**Lajos Garam** (s. 10. kesäkuuta 1939 Eger) on unkarilaissyntyinen suomalainen viulutaiteilija, sellotaiteilija Károly Garamin veli.

Garam on opiskellut viulunsoittoa Sibelius-Akatemiassa, Kölnin musiikkikorkeakoulussa, Brysselin konservatoriossa sekä Budapestin Liszt-akatemiassa. Hän on osallistunut useille mestarikursseille. Garam suoritti musiikin tohtorin tutkinnon Sibelius-Akatemiassa 1990.

Lajos Garam on ollut Radion sinfoniaorkesterissa viulistina 1961–1964, Kotkan kaupunginorkesterissa I konserttimestarina 1965–1967 ja Jyväskylän kaupunginorkesterissa I konserttimestarina 1967–1970. Garam toimi viulunsoiton lehtorina Turun konservatoriossa 1970–1973 ja Bergenin konservatoriossa 1973–1975. Sibelius-Akatemian viulumusiikin ja viulupedagogiikan opettajana hän toimi vuodesta 1973 ja lehtorina vuodesta 1978. Solistisen osaston johtajana Garam oli vuosina 1993–1996 sekä jousisoitinpedagogiikan vastuuhenkilönä 1973–1991.

Garamille on myönnetty Sibelius-Akatemian Martin Wegelius -mitali suomalaisen viulupedagogiikan kehittämisestä.

Lajos Garam ja Peppina von Deringer olivat lapsilaulajina mukana Georg Malmsténin lasrenlaulun "Jänöjussin mäenlasku" levytyksessä vuonna 1952.

Hänen veljensä on Marton Garam, joka on levylaulaja ja esiintyy myös nimellä Martti Garam.

Levytyksiä
----------

* *Jänöjussin mäenlasku* (laulajana yhdessä Georg Malmsténin ja Peppiinan kanssa 1952)
* *Sanaton laulu* (1977)
* *Cantabile* (1980)
* *Pieni iltasoitto* (1985)

Kirjallisia julkaisuja
----------------------

* Lahjakkaan viulistin kasvatus 2000

The Upbringing of a Talented Violinist 2001

* Jousen taikaa 1995
* Viulun mestareita 1985
* Viulunsoiton opetus 1984
* Viulunsoiton peruskysymyksiä 1972
* Influence of the spatial-temporal structure of movement on intonation during changes of position in violin playing, 1990

Cantabile, viulistin elämää 2007
Pythagoraan matkassa 2011
Tuli,tuuli ja tyhjyys 2011
Juoksun henki 2013
Sir Roberto haastaa kohtalon 2014
Kirjeitä Quintukselle 2016

Lähteet
-------

1. ↑  Sakari Warsell: *Georg Malmstén – Suomen iskelmäkuningas*, s. 673. Porvoo-Helsinki: WSOY, 2002. ISBN 951-0-27300-7.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)
* Yhdysvallat
* Alankomaat

 |
|  |
| Taiteenala | 
* MusicBrainz

 |

 |
**Vontaze DeLeon Burfict, Jr.** (s. 24. syyskuuta 1990 Los Angeles, Kalifornia) on yhdysvaltalainen entinen amerikkalaisen jalkapallon pelaaja, pelipaikaltaan tukimies. Hän pelasi urallaan NFL-liigan Cincinnati Bengalsissa ja Oakland Raidersissa.

Pelaajaura
----------

Burfict pelasi yliopistojalkapalloa Arizonan valtionyliopiston joukkueessa.

Burfictia pidettiin ennen viimeistä yliopistokauttaan jopa mahdollisena top 5 -varauksena vuoden 2012 NFL:n varaustilaisuudessa, mutta NFL-seurojen kiinnostus häntä kohtaan laski kauden mittaan. Lopulta heikko suoritus varaustilaisuutta edeltävässä NFL Combine -testitilaisuudessa ja kärähtäminen marihuanan käytössä dopingtestissä johtivat siihen, ettei häntä varattu NFL:ään.

Kesällä 2012 Burfict teki sopimuksen Cincinnati Bengalsin kanssa ja sai pelipaikan joukkueessa harjoitusleirien päätteeksi. Burfict pelasi Cincinnatissa seitsemän kautta. Kesällä 2019 hän teki yksivuotisen sopimuksen Oakland Raidersin kanssa. Burfict oli tunnettu sääntöjä rikkovana pelaajana koko ammattilaisuransa ja sai NFL-liigan kurinpitolautakunnalta useamman kerran ottelurangaistuksia tai sakkoja. Kaudella 2019 hän pelasi vain neljä ottelua, sillä hän sai laittomasta taklauksesta koko kauden mittaisen ottelukiellon. Kauden 2019 jälkeen Burfict ei ole pelannut missään.

Lähteet
-------

1. ↑  Report: Vontaze Burfict, JayRon Hosley flunk drug tests CBS Sports. Viitattu 28.7.2012.
2. ↑  Raiders' Vontaze Burfict suspended for rest of season ESPN. Viitattu 2.4.2024. (englanniksi)
Walter Bauer
**Walter Bauer** (8. elokuuta 1877 Königsberg – 17. marraskuuta 1960) oli saksalainen teologi ja professori, joka tutki varhaiskristillisyyttä. Hänet tunnetaan Uuden testamentin kreikan sanastostaan, jonka asema tutkimuksessa on vakiintunut. Hän oli myös ensimmäinen tutkija, joka kyseenalaisti kirkkohistorian perinteisen näkemyksen harhaoppien ja ortodoksian suhteesta, jonka mukaan kristinuskon alkuperäinen versio voitti itsestään irtautuneet harhaoppiset kilpailijansa. Teoksessaan *Rechtgläubigkeit und Ketzerei im ältesten Christentum* (1934) hän osoitti kristinuskon harhaoppisina pidettyjen suuntausten olleen monilla alueilla hallitsevassa asemassa ennen Rooman kirkon aseman vakiintumista.

Bauer opiskeli teologiaa ja filologiaa Marburgin, Berliinin ja Strassburgin yliopistoissa. Hän aloitti yksityisdosenttina Marburgissa vuonna 1902, jossa hän pysyi kunnes siirtyi professoriksi Breslauhun vuonna 1913. Kolmen vuoden kuluttua hän siirtyi Göttingeniin, jossa vietti loppuelämänsä. Yliopistouraltaan hän siirtyi eläkkeelle terveyssyistä vuoden 1945 lopussa, mutta jatkoi siitä huolimatta tieteellistä uraansa.

Bauer oli Göttingenin tiedeakatemian jäsen vuodesta 1925. Hän oli Society of Biblical Literature and Exegesis -tiedeyhdistyksen kunniajäsen vuodesta 1933. Hampurin yliopisto myönsi hänelle kunniatohtorin arvon 1952. Saksan liittotasavalta myönsi hänelle Großes Verdienstkreuz -ansiomerkin 1954.

Lähteet
-------

1. 1 2 3 4  Gingrich, F. W.: Walter Bauer 1877–1960 *New Testament Studies, volume 9, issue 1*.  1962. Cambridge University Press. Viitattu 2.4.2024. (englanniksi)
2. ↑  Myllykoski, Matti & Luomanen, Petri: Varhaisen juutalaiskristillisyyden jäljillä (sivut 327–328) *Teologinen aikakauskirja 4/1999*. Viitattu 2.4.2024.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Italia
* Israel
* Yhdysvallat
* Ruotsi
* Latvia
* Tšekki
* Australia
* Korea
* Alankomaat
* Puola
* Vatikaani

 |
|  |
| Henkilöt | 
* Deutsche Biographie
* Trove

 |
|  |
| Muut | 
* SNAC
* IdRef

 |

 |
**Dwayne Norris** (s. 8. tammikuuta 1970 St. John's, Newfoundland) on kanadalainen entinen jääkiekkoilija, pelipaikaltaan laitahyökkääjä. Hän on Quebec Nordiquesin 7. kierroksen varaus vuodelta 1990. Hän pelasi urallaan vain 20 NHL-ottelua kolmen kauden aikana Quebec Nordiquesin ja Anaheim Mighty Ducksin joukkueissa.

Ura
---

Norris pelasi ennen NHL-uraansa neljä kautta yliopistosarjaa Michigan State Universityn joukkueessa vuosina 1988-1992. Syksyllä 1992 hän liittyi hänet varanneen Quebec Nordiquesin organisaatioon. Ensimmäinen kausi sujui täysin farmiliiga AHL:ssa, jossa pelejä kertyi 50 kappaletta. Seuraavalla kaudella Norris pääsi tunnustelemaan NHL-kiekkoilua neljän ottalun verran ja pelasi yhdeksän ottelun verran AHL-joukkue Cornwall Acesin joukkueessa. Pääosan kaudesta hän pelasi Kanadan maajoukkueen mukana osallistuen mm. talviolympialaisiin Norjan Lillehammerissa.
Kaudella 1994-1995 NOrris pääsi pelamaan 13 ottelua Nordiquesin paidassa NHL:ssa ja sen päälle 60 ottelua Conwallin ANL-joukkueessa. Kaudelle 1995-1996 Norris teki vapaana pelaajana sopimuksen Anaheim Mighty Ducksin kanssa mutta pääsi pelaamaan vain koolmessa NHL-ottelussa. Pääosa kaudesta kului farmijoukkue Baltimore Banditsin mukana AHL:ssa sekä IHL-joukkue Los Angeles Ice Dogsissa.
Kun NHL-ura ei ottanut sujuakseen, Norris päätyi tekemään sopimuksen Saksaan Kölner Haien kanssa kaudella 1996-1997. Kölnissä Norris pelasi yhtäjaksoisesti seitsemän kautta ja solmi kesällä 2003 sopimuksen toiseen saksalaisjoukkueeseen, Frankfurt Lionsiin. Frankfurtissa Norris pelasi neljå kautta ja lopetti uransa kevääseen 2007.

### Maajoukkue

Norris edusti Kanadaa nuorten alle 20-vuotiaiden MM-turnauksessa vuonna 1990, jossa Kanada voitti maailmanmestaruuden. Seitsemässä pelatussa ottelussa hän teki kaksi maalia ja kuusi pistettä. Norris oli mukana myös 1994 talviolympialaisissa, jossa Kanada korjasi hopeamitalit. Norris pelasi Kanadan paidassa myös kaikkiaan seitsemässä eurooppalaisessa harjoitusturnauksessa vuosina 1993-2001.

Saavutukset
-----------

* U20 Maalimanmestaruus 1990
* Olympiahopeaa 1994
* Saksan mestaruus 2002, 2004

Lähteet
-------

1. ↑  Dwayne Norris The Internet Hockey Databasessa (englanniksi)
2. 1 2  Dwayne Norris *QuantHockey*.  8.1.1970. Viitattu 11.4.2024. (englanniksi)
suomalainen jalkapallovalmentajaMalline:SHORTDESC:suomalainen jalkapallovalmentaja
**Miika Nuutinen** (s. 7. toukokuuta 1992) on suomalainen jalkapallovalmentaja. Hän on toiminut vuodesta 2024 Ykkösliiga-joukkue TPS:n päävalmentajana. Aiemmin hän toimi Klubi 04:n päävalmentajana vuosina 2021-2023.

Nuutinen on työskennellyt jalkapallovalmentajana 17-vuotiaasta lähtien. Hän aloitti kasvattajaseuransa Tuusulan Palloseuran juniorijoukkueissa valmentaen samalla PK Keski-Uudenmaan joukkueita. Vuonna 2017 Nuutinen aloitti Vantaan Jalkapalloseurassa poikien talenttivalmentajana, josta hän siirtyi 2019 Käpylän Pallon U17-joukkueeseen.

Nuutinen työskentelee lisäksi Yle Urheilun jalkapalloasiantuntijana. Nuutinen on suorittanut UEFA A -valmentajalisenssin vuonna 2018. Hän on valmistunut vuonna 2015 Haaga-Helia ammattikorkeakoulusta urheiluvalmentamisen ja -johtamisen kandidaattiohjelmasta.

Lähteet
-------

1. 1 2  TPS kiinnitti päävalmentajakseen nuoren huippulupauksen – Miika Nuutinen valmentaa Tepsiä kaudet 2024–2026 - FC TPS *fc.tps.fi*. Viitattu 10.10.2023.
2. ↑  HJK Klubi 04 Team *HJK Helsinki*.  9.10.2023. Viitattu 10.10.2023.
3. ↑  KäPa-koutsit esittäytyvät: Miika Nuutinen *Käpylän pallo*. Viitattu 10.10.2023.
4. ↑  Miika Nuutinen valmentaa TPS:ää ensi kaudesta alkaen *Yle Urheilu*.  17.1.2023. Viitattu 10.10.2023.
5. ↑  LinkedIn - Miika Nuutinen *linkedin.com*. Viitattu 10.10.2023.
**Fabien Joseph Frankel** (s. 6. huhtikuuta 1994, Lontoo, Yhdistynyt kuningaskunta) on brittiläinen näyttelijä. Hänet tunnetaan parhaiten ritari Criston Colen roolista yhdysvaltalaisessa televisiosarjassa *House of the Dragon*.

Elämä
-----

Fabien Frankelin isä oli britannianjuutalainen näyttelijä Mark Frankel, joka kuoli moottoripyöräonnettomuudessa vuonna 1996 Fabienin ollessa kaksivuotias. Fabienin äiti on ranskalainen Caroline Besson. 

Fabien Frankel valmistui London Academy of Music and Dramatic Art -draamakoulusta vuonna 2017.

Filmografia
-----------

### Elokuvat

| Vuosi | Elokuva | Roolihahmo |
| --- | --- | --- |
| 2019 | *Last Christmas* | Fabien |

### Televisiosarjat

| Vuodet | Televisiosarja | Roolihahmo |
| --- | --- | --- |
| 2021 | *The Serpent* | Dominique Renelleau |
| 2022– | *House of the Dragon* | Criston Cole |

Lähteet
-------

1. ↑  Obituary: Mark Frankel, Tony Sloman, The Independent, 12.10.1996, viitattu 19.2.2023.
2. ↑  2017 graduates, London Academy of Music and Dramatic Art, viitattu 19.2.2023.

Aiheesta muualla
----------------

Fabien Frankel Internet Movie Databasessa. (englanniksi)